REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/297-16

13. decembar 2016. godine

B e o g r a d

Z A P I S N I K

SEDME SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 12. DECEMBRA 2016. GODINE

Sednica je počela u 15,00 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Jasmina Obradović, Veroljub Matić, Tijana Davidovac, Žarko Bogatinović, Milija Miletić, Marko Gavrilović, Radovan Jančić, Arpad Fremond, Danijela Stojadinović, Goran Ješić, Nada Lazić, prof. dr Miladin Ševarlić kao i Dragan Jovanović, zamenik člana Odbora.

Sednici nisu prisustvovali članovi Odbora: Miroslav Aleksić, mr Marko Milenković i Nenad Božić.

Sednici je prisustvovao i narodni poslanik Zvonimir Đokić.

Pored članova Odbora, sednici je prisustvovao i narodni poslanik Vladimir Đurić.

Sednici su prisustvovali predstavnici Ministarstva poljoprivrede i zaštite životne sredine: Branislav Nedimović, ministar, Zoran Janjatović, pomoćnik ministra, Radivoj Nadlački, savetnik ministra, Nataša Milić, v.d. direktor Republičke direkcije za vode, Milan Njegovan, Republička direkcija za vode, Žarko Radat, direktor Uprave za agrarna plaćanja i Dragan Glamočić, savetnik premijera za oblast poljoprivrede, kao i predstavnici sredstava javnog informisanja.

Odbor je jednoglasno usvojio sledeći

**D n e v n i r e d**

1. Razmatranje Predloga zakona o izmenama i dopunama Zakona o poljoprivredi i ruralnom razvoju, koji je podnela Vlada (broj 320-3198/16 od 6. decembra 2016. godine), u načelu;
2. Razmatranje Predloga zakona o izmenama i dopunama Zakona o podsticajima u poljoprivredi i ruralnom razvoju, koji je podnela Vlada (broj 320-3197/16 od 6. decembra 2016. godine), u načelu;
3. Razmatranje Predloga zakona o izmenama i dopunama Zakona o vodama, koji je podnela Vlada (broj 325-3193/16 od 6. decembra 2016. godine), u načelu;
4. Razno.

Pre prelaska na rad po utvrđenom dnevnom redu, predsednik Odbora predložio je da se u skladu sa članom 76. Poslovnika Narodne skupštine, obavi zajednički načelni pretres o tač. 1. do 3. predloženog dnevnog reda. Odbor je jednoglasno usvojio ovaj predlog.

Prva-treća tačka dnevnog reda - **Razmatranje Predloga zakona o izmenama i dopunama Zakona o poljoprivredi i ruralnom razvoju; Razmatranje Predloga zakona o izmenama i dopunama Zakona o podsticajima u poljoprivredi i ruralnom razvoju i Razmatranje Predloga zakona o izmenama i dopunama Zakona o vodama, u načelu**

U uvodnim napomenama, ministar Branislav Nedimović, obrazlažući Predlog zakona o izmenama i dopunama Zakona o poljoprivredi i ruralnom razvoju, istakao je da razlozi za izmenu i dopunu pre svega idu u korist poljoprivrednim proizvođačima i prerađivačima, korisnicima IPARD sistema pretpristupnih fondova. Tim zakonskim izmenama u potpunosti će se usaglasiti nacionalno zakonodavstvo u oblasti poljoprivrede i ruralnog razvoja sa pravnim propisima Evropske unije, što je i preduslov za otvaranje poglavlja 11. Takođe, izmenama i dopunama ovog Zakona, podrazumevaju se i rešenja, koja do sada nisu bili prisutna u domaćoj praksi. Jedan od tih rešenja je „Elpis“, sistem identifikacije parcela, kako bi se što lakše sprovele procedure oko komasacije i kontrole direktnih plaćanja. Tu su još i sistem računovodstvene kontrole poljoprivrednih gazdinstava i sistem tržišnih informacija u poljoprivredi Srbije, kako bi se uspostavio kompletan sistem svih cena poljoprivrednih proizvoda koji postoje na prostoru Srbije.

Kada je reč o Predlogu zakona o izmenama i dopunama Zakona o podsticajima u poljoprivredi i ruralnom razvoju, ministar je istakao da je izmenama proširen opseg korisnika sredstava, posebno u devastiranim područjima u zemlji i u oblasti stočarstva. Takođe, ministar je posebno naglasio mere podrške mladim poljoprivrednim proizvođačima, kroz sredstva koja će biti unapred obezbeđena, a očekuje se da se nakon usvajanja ovog Zakona, kroz podzakonske akte detaljnije reguliše ova oblast. Kada je reč o ruralnom razvoju, ministar je naglasio da izmene i dopune ovog Zakona podrazumevaju i formiranje lokalnih akcionih grupa, kao i definisanu klasifikaciju mera ruralnog razvoja.

Obrazlažući Predlog zakona o izmenama i dopunama Zakona o vodama, ministar je rekao da se novim izmenama i dopunama potpuno uvodi red u tu oblast. Dosadašnja zakonska rešenja predviđala su podeljenu nadležnost u pogledu prevencije i sanacije u delu upravljanja vodama, što je sada rešeno. Propisana je i obaveza donošenja plana upravljanja vodama, koji će biti sprovedeni kroz urbanističke i planske akte. Predviđa se i da se dosadašnja naplata naknade za odvodnjavanje vrši preko nadležnih javnih vodoprivrednih preduzeća, umesto preko Poreske uprave. Naglasio je i da su predložena rešenja u oblasti upravljanja vodama u skladu i sa Direktivom Evropske unije u pogledu zaštite životne sredine.

U diskusiji su učestvovali narodni poslanici: Marijan Rističević, Dragan Jovanović, prof. dr Miladin Ševarlić, Goran Ješić, Milija Miletić, Veroljub Matić, Nada Lazić i Vladimir Đurić.

Odbor je većinom glasova (12 za, 1 nije glasao), a na osnovu člana 156. stav 3. Poslovnika Narodne skupštine odlučio da podnese Narodnoj skupštini sledeći

I z v e š t a j

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o poljoprivredi i ruralnom razvoju, u načelu.

Odbor je većinom glasova (12 za, 1 protiv), a na osnovu člana 156. stav 3. Poslovnika Narodne skupštine odlučio da podnese Narodnoj skupštini sledeći

I z v e š t a j

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o podsticajima u poljoprivredi i ruralnom razvoju, u načelu.

Odbor je većinom glasova (11 za, 1 uzdržan, 1 nije glasao), a na osnovu člana 156. stav 3. Poslovnika Narodne skupštine odlučio da podnese Narodnoj skupštini sledeći

I z v e š t a j

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o vodama, u načelu.

Za izvestioca Odbora na sednici Narodne skupštine određen je Marijan Rističević, predsednik Odbora.

Četvrta tačka dnevnog reda- **Razno**

Marijan Rističević istakao je da se naša zemlja sve više usklađuje sa zajedničkom poljoprivrednom politikom EU, koja posebnu pažnju posvećuje ruralnom razvoju malih mešovitih poljoprivrednih gazdinstava.

Pošto drugih pitanja i predloga nije bilo, sednica je zaključena u 16,35 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević